鄉會詩錢晉臣和韻謝之
作者：許景衡
朝代：宋

paragraphs: 流落湖海間，十載苦卑濕。
生還亦何事，猶未掃餘習。
天葩發新句，珠履追舊集。
和篇紛四來，文采各熒熠。
轟鋐金石動，淒楚風雨急。
土風自難忘，豈類南冠縶。
英英王者後，文武盛爵邑。
清深如古井，短綆未易汲。
如何示同好，醉墨猶我及。
年來窮到底，屋壁徒四立。
此行亦何幸，珠玉得屢挹。
騏驎委六轡，萬里無險澀。
他年乘高車，何人猶戴笠。